Ventersdorp-polisiestasie beroofArgieffoto “Die storie is waar. Daar was ŉ inbraak by een van die kantore aan die agterkant van die stasie,” het kol. Henry Vermeulen, woordvoerder van die polisie, gesê. “Daar is items gesteel en ons ondersoek die saak.” Vermeulen het gesê 80 pakkies sigarette is tydens Sondagaand se voorval gesteel. Niemand is nog in verband met die voorval in hegtenis geneem nie, maar die polisie het gesê hulle vermoed drie mans was verantwoordelik vir die inbraak. “Ons glo dat ons vandag [Dinsdag] of môre iemand in hegtenis sal neem. Ons weet wie dit is,” het hy bygevoeg. Die Sowetan het berig dat daar ook ŉ skootrekenaar tydens die voorval gesteel is. Volgens die berig behoort die skootrekenaar aan ŉ munisipale werker en is dit ŉ bewysstuk in ŉ ander saak. Die koerant het verder berig dat die inbrekers deur die dak toegang tot die polisiestasie gekry het.